 Hezekeli 7 IBhayibheli Elikuyi-Internet INguqulo Yezwe ElishaHezekeli 7:1-277 Izwi likaJehova laqhubeka lifika kimi, lithi: 2 Kepha wena, ndodana yomuntu, yilokhu iNkosi EnguMbusi uJehova ekushilo ezweni lakwa-Israyeli, Ukuphela, ukuphela, kufikile phezu kwemikhawulo yomine yezwe. 3 Manje ukuphela kuphezu kwakho, futhi ngizothumela intukuthelo yami kuwe, ngikwahlulele ngokwezindlela zakho ngehlisele phezu kwakho zonke izinto zakho ezinengekayo. 4 Iso lami ngeke likuhawukele, futhi ngeke ngibe nabubele, ngoba ngizozehlisela phezu kwakho izindlela zakho, futhi izinto zakho ezinengekayo zizoba phakathi kwakho; nizokwazi ukuthi nginguJehova. 5 Yilokhu iNkosi EnguMbusi uJehova ekushilo, Inhlekelele, inhlekelele eyingqayizivele, bheka! iyeza. 6 Ukuphela ngokwakho kumelwe kufike. Ukuphela kumelwe kufike; kumelwe kukuvukele. Bheka! Kuyeza. 7 Igoda lezimbali kumelwe lifike kuwe, wena owakhile ezweni, isikhathi kumelwe sifike, usuku lusondele. Kukhona isiphithiphithi, hhayi ukumemeza kwezintaba. 8 Manje ngokushesha ngizothululela phezu kwakho ukufutheka kwami, futhi ngizoyiphelelisa intukuthelo yami kuwe, ngikwahlulele ngokwezindlela zakho ngehlisele phezu kwakho zonke izinto zakho ezinengekayo. 9 Iso lami ngeke lihawukele futhi ngeke ngibe nabubele. Ngizoletha phezu kwakho ngokwezindlela zakho, futhi izinto zakho ezinengekayo ziyoba phakathi kwakho; niyokwazi ukuthi yimina Jehova oshayayo. 10 Bheka! Lolo suku! Bheka! Luyeza. Igoda lezimbali liphumile. Induku iqhakazile. Ukugabadela kuhlumile. 11 Ubudlova ngokwabo buvukile baba yinduku yobubi. Akuveli kubo, futhi akuveli engcebweni yabo; akuveli kubo ngokwabo, futhi akukho kuvelela kubo. 12 Isikhathi kumelwe sifike, usuku kumelwe lufike. Umthengi, makangajabuli; nomthengisi, makangalili, ngoba kukhona umuzwa ovuthayo ngokumelene naso sonke isixuku salo. 13 Ngoba umthengisi ngeke abuyele kokwathengiswa, lapho ukuphila kwabo kusephakathi kwabaphilayo; ngoba umbono ungowaso sonke isixuku salo. Akekho oyobuya, futhi yilowo nalowo ngeke akuzuze ukuphila kwakhe ngesiphambeko sakhe. 14 Kushaywé icilongo futhi wonke umuntu uzilungiselele, kodwa akukho muntu oya empini, ngoba umuzwa wami ovuthayo umelene naso sonke isixuku salo. 15 Inkemba ingaphandle, isifo esiwumshayabhuqe nendlala kungaphakathi. Noma ubani osendle, uyofa ngenkemba, nanoma obani abasemzini, bayoshwabadelwa yindlala nesifo esiwumshayabhuqe. 16 Ngokuqinisekile abaphunyukile babo bayophunyuka, ezintabeni babe njengamajuba asezigodini, wonke agqumayo, ngamunye esiphambekweni sakhe. 17 Kepha zonke izandla zilokhu ziyetha; futhi wonke amadolo, alokhu econsa amanzi. 18 Babhincé indwangu yesaka, futhi bambozwe ukuqhaqhazela; bonke ubuso bunamahloni nawo wonke amakhanda anempandla. 19 Isiliva labo bayoliphonsa ezitaladini, igolide labo liyoba yinto enyanyekayo. Isiliva labo negolide labo ngeke kukwazi ukubakhulula ngosuku lokufutheka kukaJehova. Ngeke bayanelise imiphefumulo yabo, namathumbu abo ngeke bawagcwalise, ngoba kube yisikhubekiso esibangela isiphambeko sabo. 20 Umfekethiso womhlobiso wakhe umuntuumuntu uwubeke njengesizathu sokuziqhenya; imifanekiso yabo enengekayo, izinto zabo eziyisinengiso, bazenzé ngawo. Kungaleso sizathu ngizowenza ube yinto enyanyekayo kubo. 21 Ngizowunikela esandleni sezihambi ziwuphange ngiwunikele nakwababi bomhlaba ube yimpango, futhi ngokuqinisekile bayowungcolisa. 22 Ngiyobufulathelisa ubuso bami kubo, futhi empeleni bayoyingcolisa indawo yami ecashile, futhi abaphangi bayongena ngempela kuyo bayingcolise. 23 Yenza iketanga, ngoba izwe ligcwele ukwahlulela okuchaphazelwe yigazi nomuzi ugcwele ubudlova. 24 Ngiyoletha ababi kunabo bonke bezizwe, futhi bayothatha izindlu zabo zibe ngezabo, futhi ngiyobangela ukuba ukuziqhenya kwabanamandla kuphele, nezindlu zabo ezingcwele ziyongcoliswa. 25 Kuyofika ubuhlungu, futhi bayofuna ukuthula kodwa ngeke kube khona. 26 Kuyofika okubi phezu kokubi, futhi kuyovela umbiko phezu kombiko, empeleni abantu bayofuna umbono kumprofethi, futhi umthetho ngokwawo uyoshabalala kumpristi neseluleko emadodeni amadala. 27 Inkosi ngokwayo iyolila; ngisho nesikhulu siyokwembatha incithakalo, nazo kanye izandla zabantu bezwe ziyophazamiseka. Ngiyokwenza kubo ngokuvumelana nendlela yabo, futhi ngiyobahlulela ngezahlulelo zabo; bayokwazi ukuthi nginguJehova.Hezekeli 7 